La pitschna Mia dumonda sia mamma: «Ti mamma, è quai vair che la cicogna ha purtà mai?»

«Gea, natiralmain», respunda la mamma.

«Ed è quai vair che la cicogna ha era purtà tai?»

«Sa chapescha ch’ella ha era purtà mai!»

«Ed era la tatta?», dumonda Mia.

«Gea, era la tatta!», respunda la mamma.

La saira notescha Mia en ses diari: «Suenter retschertgas extendidas ed intervistas cun perditgas dal temp stoss jau constatar ch’i n’ha dapi trais generaziuns betg pli dà ina naschientscha normala en nossa famiglia!»

***

Ina clienta entra en in negozi d’animals e di al papagagl: «Uei, mes bel schani, sas ti era discurrer bain?»

Sinaquai il papagagl: «Uei, bella mattina, sas ti era sgular bain, hm?»

***

Dunna Maria ha fatg in accident cun il velo e sto purtar il maun en in gip.

Ella dumonda il medi: «Poss jau pli tard propi far puspè tut cun mes maun?»

«Ma cler», respunda il medi.

«Vegn jau era a pudair sunar clavazin?»

«Segir, dunna Maria.»

«Tge bel, signur docter! Quai hai jau gia adina giavischà da savair far.»

***

L’automobilist-fantom di al policist: «Pertge duess quai esser la direcziun fallada? Vus na savais gea betg, nua che jau vuleva ir!»

***

«Jau sun en ina situaziun difficila. Jau na sai betg, sche jau duai maridar ina vaiva che ha blers raps e che jau n’hai betg gugent, ubain ina vendidra che n’ha nagin centim e che jau hai gugent.»

«Na spetga betg pli ditg! Marida quella che ti has gugent!»

«Manegias?... Lura marid jau la vendidra.»

«En quel cas ma da l’adressa da la vaiva!»

***

In elefant ed ina mieur passan sur ina punt.

L’elefant: «Co che quai rampluna!»

La mieur: «Betg da smirvegliar. Jau hai tratg en oz mes stivals pesants.»

***

Andri è malsaun. Sia sora pitschna telefona al medi e roga: «Vegni immediat, signur docter, mes frar ha fevra auta.»

«Èsi fitg aut?», dumonda il medi.

«Na, na», respunda la mattetta, «be in per stgalims ensi.»

***

Signur Meier va a spass. El tegna en maun ina corda cun in barschun da dents. Qua al vegn encunter signur Müller e di: «Signur Meier, Vus avais lura in bel chaunet!»

Sinaquai di signur Meier: «Ma signur Müller, quai è tuttina in barschun da dents!»

«Ah, gea.»

Signur Meier chamina enturn la chantunada e sa ferma. El sa volva vers il barschun da dents e di: «Haha, Bello, quel avain nus manà per il nas!»

***

Fadri turna da scola. El declera a sia mamma: «Jau hai ina buna ed ina nauscha nova! La nauscha: jau hai fatg 40 sbagls en il dictat.»

«E la buna?»

«La scolasta ha survesì in sbagl!»

***

Pertge mangian ils liuns charn criva? – Perquai ch’els na san betg cuschinar.

***

Cur ch’il Segner ha stgaffì il Svizzer ha el dumandà el, sch’el haja anc in giavisch.

«Gea», ha quel ditg, «jau avess gugent muntognas e bellas alps.»

Il Segner ha stgaffì quai per el.

«Ed ussa, es ti cuntent?»

«Betg anc dal tuttafatg», ha il Svizzer respundì, «sin las alps avess jau gugent vatgas che dattan bler e bun latg.»

Er quai ha il Segner stgaffì. Lura ha el puspè dumandà: «Ed ussa, es ti cuntent cun il latg?»

«Gea», ha ditg il Svizzer, «vulessas in cuppin per sagiar?»

«Gugent», ha respundì il Segner ed ha sa laschà gustar il latg. «Propi, quai è in latg da buntad. Has ti anc in auter giavisch?»

«Natiralmain», di il Svizzer, «in franc e tschuncanta per il cuppin latg.»

***

En il negozi da fritgs: «Jau avess gugent maila per mes um. Èn quests squittads cun tissi?»

«Na, quai stuais Vus far sezza.»

***

In viagiatur entra en in restaurant.

«Schai a mai, camarier, quant custa ina buna sosa?»

«Tadlai, mes signur, tar nus pajais il brassà. Vus na pajais betg la sosa.»

«Na custa quella pia nagut?»

«Na, mes signur.»

«Ed il paun?»

«N’er betg, mes signur.»

«Ma purtai pia in taglier plain sosa e bler paun.»

***

Il scolast di ad in scolar: «Jau hai ditg a vus da scriver in’entira pagina sur dal latg, ma ti has scrit in concept da be set lingias. Pertge?»

Il scolar guarda sin il scolast e di tut losch: «Jau hai scrit sur dal latg condensà.»

***

En il bus: «Tar tge fermada hai jau da sortir per vegnir a la Plazza dal retg?»

«Nagin problem. Vus as pudais drizzar tenor mai. Vus stuais unicamain sortir duas staziuns avant mai.»

***

In um ramassa gia dapi in temp mitgas-chaval.

«Ma tge faschais Vus cun questa grascha?», vul in mattet savair.

«Quai è per las frajas.»

«Ina giada insatge auter che groma», respunda il mat.

***

La mamma vesa co che Linda metta ses teddy sut la duscha. Cura ch’el è bletsch, al metta ella en la glatschera. La mamma excloma desperadamain: «Ma tge fas ti qua?»

«Ma, sas, jau vuleva gia daditg in urs da glatsch!»

***

La scolasta sa vilenta: «Sara, tes cumponiment cun il tema ‹Noss chaun› è pled per pled identic cun quel da l’onn passà da tia sora!»

Sara respunda: «Sa chapescha! Il chaun è gea er il medem!»

***

Il bab turna a chasa e raquinta a ses uffant da quatter onns: «Ti has survegnì ina sora, ta legras?»

«Sa mamma da quai?», dumonda il mat.

***

Superbia da ses nov paraplievgia va Sabina a spass. Tuttenina cumenzi a plover. «Oh!», cloma Sabrina tementada. «Jau stoss spert ir a chasa, uschiglio vegn mes nov paraplievgia bletsch!»

***

Durant il sautar di in giuvenot a sia partenaria: «Ti pos crair u betg: Jau saut quest walzer tenor las indicaziuns en in cudesch.»

Sinaquai la matta: «Quai sent’ins. Ti sautas probablamain era ils sbagls da stampa.»

***

«Mamma, pertge ha il bab atgnamain nagins chavels?»

«Perquai ch’el patratga uschè bler, mes figl.»

«E pertge has ti alura tants?»

***

Bab e figl lavuran en iert. «Ti es in purschè, sas ti tge che quai è?», sbragia il bab si per ses mat.

«Cler, bab, il figl dal portg.»

***

Da biologia dumonda la scolasta: «Tgi sa, pertge ch’il latg cuntegna grass?»

Flurin s’annunzia: «Quai è bain logic: per ch’i na tgulia betg talmain da mulscher!»

***

Gian suna clavazin. La mamma vesa sias unglas nairas e cloma malpazientamain: «Almain ils mauns t’avessas pudì lavar avant che sunar!»

«Pertge?», replitgescha Gian, «oz sun jau anc cun las tastas nairas!»

***

La tatta sesa sper il letg da ses biadi ed al legia avant ina paraula. «Ti tatta», interrumpa il pitschen ella, «pos ti leger in pau pli da bass? Jau vi durmir!»

***

Suenter scola: «Mamma, ier ha Pieder stuì turnar a chasa!»

«Ma pertge quai?»

«Perquai ch’el n’era betg sa lavà a bun ura.»

«Aha, ed ha il chastì era fatg effect?», vul la mamma savair.

«Gea, oz n’èn set betg sa lavads.»

***

Igl è fitg tard e stgir. In sturn tschertga insatge sin via. In policist al vesa, s’avischina e dumonda: «Tge tschertgais Vus qua? Poss jau gidar Vus?»

«Jau tschertg la clav da mia chasa, ma jau na la chat betg pli», respunda l’um cuntinuond a guardar a dretga ed a sanestra.

Era il policist entschaiva a tschertgar in pau qua ed in pau là, ma senza success.

«As regurdais vus nua che vus l’avais pers?»

«Gea, jau l’hai pers vi là en il parc.»

«Ma, pertge la tschertgais vus lura qua?»

«Perquai ch’en il parc èsi stgir ed ins na vesa nagut, entant che qua en il cler da la glisch èsi pli lev da la chattar.»

***

Dus pileschs turnan dal kino. In dumonda l’auter: «Taidla, giain nus a pe u lain prender in chaun?»

***

Magistra: «Jau met trais ovs sin maisa. Ti mettas in ov latiers. Quant dat quai ensemen?»

«Trais, magistra, jau na sai betg metter ovs. Impussibel.»

***

In emploià da la posta di ad in pur vegl: «Vossa brev è memia greva. Vus stuais agiuntar ina marca da ventg.»

«Propi?», respunda il pur surprais. «Ma sche jau met anc ina marca, vegn la brev anc pli greva...»

***

«Alura, has gia empruvà ina giada ils skis nautics che jau t’hai regalà?», vul l’aug savair da ses nev.

Il nev respunda: «Deplorablamain betg, jau n’hai anc adina betg chattà in lai spundiv!»

***

Ina dunna cumpra per ses chaun in buccarè. «Stimada dama», dumonda il vendider, «duai jau trametter il buccarè u al vulais Vus purtar sezza?»

***

«Tge è la differenza tranter ina sadella da latg ed in vasch da notg?»

«Jau na sai betg.»

«Ti portg!»

***

Magister: «Trais liters e tschintg mezs liters biera, tge dat quai?»

Scolar: «Sturnadad, signur magister.»

***

En cuschina: «Mes figl, jau t’hai supplitgà da guardar dal latg buglient!»

«Gea, quai hai jau era fatg, igl era precis in quart avant las indesch cura ch’el è ì surora.»

***

«Sch’in alv croda en la Mar Naira, co è el cura ch’el vegn or da l’aua?»

«Ti na vegns bain betg a dir ch’el saja nair?»

«Na, el è bletsch.»

***

Signur Parli spetga a la fermada dal tram cun ses etui da gìa enta maun. Ina segunda persuna vegn natiers e dumonda plain mirveglia: «Sunais Vus la gìa?»

Sinaquai signur Parli: «Na, u udis Vus insatge?»

***

Il medi di al pazient: «Jau hai scrit in recept per Vus.»

«O, grazia fitg, signur docter, cuschinais Vus era uschè gugent?»

***

La scolasta dumonda: «Nicole, qua vesas ti ina merlotscha ed in pasler. Sas ti dir a mai tge utschè ch’è la merlotscha?»

Nicole respunda: «Cler! L’utschè sper il pasler!»

***

Il paster di a ses famegl: «Jau t’hai supplitgà da dumbrar l’entir muvel!»

«Quai hai jau era fatg», respunda Peider. «Unicamain l’ultim vadè è currì uschè svelt, che jau na sun betg stà bun d’al dumbrar.»

***

En l’ustaria. Il giast fa zacras cun il camarier: «Na savais Vus betg far attenziun!? Voss polesch è en la schuppa!»

Il camarier: «Vus na stuais betg far quitads, quella n’è betg pli chauda.»

***

A la televisiun ves’ins insaquantas giuvnas mez nivas. La mamma na vul betg laschar guardar quai ses figl. «Va a letg uss, Beni!», di ella. «Ti vesas bain ch’igl è uras. Quellas damas là èn era gia mez svestgidas.»

***

In ippopotam arriva en in’ustaria ed emposta ina biera.

L’ustier tut surprais: «Ussa lavur jau gia dapli che ventg onns en quest affar, ma insatge sumegliant n’hai jau anc mai vis!»

L’ippopotam: «Cun tals pretschs na vegn quai era betg pli a capitar uschè spert!»

***

Il scolast vegn tut ravgentà en stanza da scola e dumonda: «Tgi ha pischà mes num en la naiv?»

Gian stenda schenadamain il maun e di: «Jau hai mo fatg pisch, scrit ha la Frena.»

***

«Ti, bab!»

«Ha?»

«È la Mar Naira propi naira?»

«Na, mes char figl! Quella ha mo num uschia, quai n’ha da far nagut cun la colur!»

«Bab!»

«Tge èsi gia puspè?»

«Lura n’è la Mar Cotschna er betg cotschna?»

«Natiralmain betg! Quai è il medem sco cun la Mar Naira. Ella ha simplamain num uschia e basta!»

«Ma ti, bab!»

«Anc insatge?»

«Gea! Co è quai lura cun il Pacific? È quel propi quiet?»

«Ma na! Tge sai jau pertge che quel ha num uschia! Cur ch’i dat tempestas vegn el ad esser uschè inquiet sco tschellas mars era, quai è bain cler! Dal rest, tge fas ti tantas dumondas tuppas? Dumonda pli gugent insatge cun mauns e pes!»

Suenter in tempet: «Bab!»

«Sapperlot, ussa basti! Ti vesas bain che jau sun fatschentà. Tias dumondas ma dattan plaunet sin la gnerva!»

«Ma bab, questa giada vi jau dumandar insatge scort!»

«Insatge scort? Quai è er nairas uras! Sche tge vuls ti savair?»

«Da tge è la Mar Morta atgnamain morta?»

***

Tge è verd e siglia da rom a rom? – Cucumeras en aschieu!

E tge è transparent e siglia da rom a rom? – Ils vaiders che las vulan pigliar.

***

Dus paslers sin il prà vesan sur els in eroplan. In di a l’auter: «Quest utschè sur nus ha in tempo snuaivel!»

Sinaquai l’auter: «Tge pensas ti co che ti sgulassas, sche tias alas ardessan!»

***

L’automobilist: «Vus traversais la via sco ina giaglina.»

Il pedun: «E Vus giais cun auto sco in nar.»

L’automobilist: «Impertinent! Jau vom cun auto dapi 25 onns!»

Il pedun: «E lura? Jau vom a pe dapi 40 onns!»

***

«Lindornas èn la spezialitad da nossa chasa», di l’ustier al giast.

«Jau sai, ier sun jau vegnì servì dad ina!»

***

La scolasta dumonda ses scolars: «Cur ch’il barometer croda, tge signifitgescha quai?»

In scolar stenda il det e respunda: «Quai vul dir che la gutta na tegneva betg!»

***

Ina dunna attempada vegn sut las rodas d’in velo e cupitga.

Il ciclist gida la dunna da star en pe e di: «Vus avais gì fortuna ch’igl è oz mes di liber!»

«Pertge fortuna?»

«Perquai ch’uschiglio main jau in bus.»

***

In chaval da siglir di a tschel: «Alura, èsi reussì a tai da siglir sur l’obstachel grond?»

L’auter chaval respunda: «Na, a mai betg. Però a mes chavaltgader!»

***

Dus viandants marschan tras il guaud. Qua cumpara tuttenina in tarment urs. Spert tira in dals viandants ora ses stivals, prenda nanavant in pèr chalzers da gimnastica e tira en quels.

«Tge fas qua?», cloma ses collega. «Nus na savain betg currer pli spert che l’urs, era betg cun chalzers da gimnastica!»

«Tge emporta a mai l’urs?», respunda l’auter. «Jau stoss be esser pli spert che ti!»

***

Dus paracrudaders emprovan d’avrir lur paracrudadas. Desperadamain tira in vi da la corda e sbragia: «Merda, mes paracrudada na sa lascha betg avrir!»

«Mes era betg», respunda l’auter, «ma na ta lascha betg disturbar – igl è be in sigl d’exercizi.»

***

La basatta di al basat: «Ti, nus pudessan puspè ina giada ir a kino.»

Il basat respunda: «Ah, nus essan gea stads pir dacurt.»

Sinaquai di la basatta: «Quai constat. Però datti en il fratemp perfin films cun tun!»

***

Il magister admonescha: «Na pusai betg or da la fanestra! I po capitar che in da vus croda ora, e pli tard na vul nagin esser stà la culpa.»

***

Tge sesa sin ina planta e fa «aha»? – Ina tschuetta cun in sbagl da lingua!

***

In chaun ed in cot s’entaupan mintga di giond a la lavur. Cunquai ch’els èn educads bain, salidan els in l’auter curtaschaivlamain. Il cot cun «chicherichichi», il chaun cun «vau, vau».

Ina damaun ch’il cot salida sco adina cun «chicherichichi» respunda il chaun: «miau, miau».

Il cot è tut surprais e dumonda: «Tge èsi capità cun tai? Pertge ma salidas en questa moda?»

Sinaquai il chaun: «Sas, jau hai entschet ad emprender linguatgs esters!»

***

«Pertge avais Vus laschà colurar suren voss bel auto mellen cun colur violetta?»

«Perquai che blera glieud bittava brevs en mes auto!»

***

Il portg di a l’asen: «Quai è uschè nausch, tuts dovran mai per blastemmar!»

L’asen al guarda cun cumpassiun e marmugna: «Quai è davaira ina portgaria!»

***

In ami da l’enconuschent scriptur franzos Voltaire vuleva far in di ina visita a quel, ma ha chatta la porta serrada. Plain ravgia ha el scrit cun crida vi da la porta: «Asen!»

Cur ch’el è arrivà a chasa, ha Voltaire legì quai ch’era scrit vi da la porta, ha surris e sfruschà davent l’impertinenza, senza sa far blers patratgs, tgi che pudess avair scrit quai.

Insaquantas emnas pli tard è l’ami turnà ed ha ditg a Voltaire: «Avant trais emnas sun jau stà qua per visitar tai, ma la porta era serrada.»

«Jau sai, jau sai», ha respundì il scriptur, «tes num era scrit cun crida vi da la porta!»

***

Il magister: «Alfred, ti has en il dictat precis ils medems set sbagls sco tes vischin. Ma di pertge!»

Alfred: «Quai è fitg simpel. Nus avain omadus il medem magister.»

***

«Gerda, mangia finalmain tia schuppa! Blers uffants paupers fissan cuntents, sch’els avessan be la mesadad.»

«Jau era.»

***

Dus balluns sgolan sur la preria. Tuttenina cloma in: «Attenziun! In cactusssssss...»

***

«Ils vischins da l’emprim plaun èn fitg paupers, u betg?»

«Pertge pensas quai?»

«Lur pop ha traguttì in rap. Ussa èn tuts fitg agitads. Els vulan exnum rabitschar ora la munaida.»

***

Signur Cavelti arriva cun ses auto plain bottas al tancadi.

«Emplenir benzin dal tut, per plaschair! Suenter anc lavar.»

Dumonda il tanchist: «Era far or cun il fier?»

***

«Vus essas in striun?»

«Gea, jau resgel permez dunnas.»

«Avais Vus era fragliuns?»

«Gea, duas mesas soras.»

***

Duas chautschas sut s’entaupan en la maschina da lavar.

Dumonda ina: «Es ti stada en vacanzas? Ti es uschè brina.»

Sin quai l’autra: «Tge vacanzas!? In’emna da merda hai jau gì.»

***

Tat fa ina visita tar la famiglia da ses figl. Durant il gentar contempla el plain disgust ses biadi: «Mes char mattet, co pon ins be discurrer cun la bucca plaina?»

«Fitg simpel, tat. I basegna be in pau experientscha.»

***

In bab-lindorna admonescha ses uffants: «Betg currer sin la via; en trais uras vegn il bus!»

***

«Noss chaun di manzegnas sco stailas!», pretenda Fadri.

Gian na po betg crair quai.

Fadri: «Jau ta muss: Fido, co fa il giat?»

«Vau, vau!»

«Vesas!»

***

Il scolast di a Paula: «Sche tes bab vesa tes examen da matematica, survegn el gea chavels grischs!»

Sinaquai Paula: «Da quai vegn el segir a sa legrar. Mes bab ha ina blutta.»

***

«Quant gugent giess jau ina giada cun skis!», planscha il millipes.

«Ma fin che jau hai tratg en tut ils chalzers da skis è l’enviern passà.»

***

«Vus avais franc sbaglià il numer, nus n’avain gnanc in telefon!»

***

Il chaun da signur Peder è fugì. Peder curra tar la polizia.

«Pudais Vus descriver il chaun, per plaschair?», dumonda il policist: «Grondezza?»

«Betg dal tut pitschen, ma n’era betg grond...»

«Colur?»

«In pau brin ed in pau nair ed in zic alv ed in zichel grisch...!»

«Quai è difficil», manegia il policist.

Sinaquai Peder plain premura: «El ha num Bobby e... cur ch’jau al clom, na vegn el betg.»

***

Il magister dumonda ses scolars: «Savais vus danunder che la forza electrica vegn?»

«Dal guaud selvadi.»

«Pertge quai?»

«Perquai che mes bab ha ditg stersas: ‹Questas schimgias han puspè serrà giu la forza!›»

***

Dunna Maliziusa visita ses um en praschun. Ella scutina: «Has ti gì difficultads cun la glima en la turta?»

El scutina enavos: «Gea, in zic. Ma damaun vegn jau operà.»

***

«Pertge hai jau be numnà tai pitschen tamberl?»

«Perquai che jau na sun betg uschè grond sco ti!»

***

La mamma sa smirveglia da ses uffants: «Max, pertge stas ti cun egls serrads davant il spievel? Ta sentas mal?»

«Na, na! Jau vuleva mo guardar co che jau ves ora, cura che jau dorm!»

***

«Tgi era Paulus?», dumonda il magister da religiun.

Nagin na respunda. Il magister gida: «In a-, in ap-, in apo…»

«In apotecher», respunda Gianna.

***

Lorenz, il pli pitschen da la famiglia, stuess vegnir vaccinà. El sa dosta fermamain. L’assistenta sa dat fadia da calmar l’uffant. Ma il mat na stat betg quiet, gnanc in zichel. El rebellescha e na sa lascha betg squittar.

A la fin finala arriva il medi da vaccinar il mat e dumonda Lorenz: «Sas ti, cunter tge che ti es vegnì vaccinà?»

«Ma cler, cunter mia veglia.»

***

In um da Tgutgarias va en vacanzas da skis. Al spurtegl cumpra el in bigliet per las pendicularas per 200 francs.

La dunna al spurtegl declera: «Sche Vus purtais enavos il bigliet a la fin da las vacanzas, survegnir Vus enavos tschintg francs deposit.»

Sinaquai l’um: «Oh, en quel cas cumprel jau anc quatter u tschintg bigliets dapli!»

***

Tge stat amez il desert, è verd ed ha ina tastga da maun pinca? – Ina cactussi!

***

«Chasper, jau stoss trair oz a tai trais dents», di la dentista.

Chasper dumonda: «Quant temp dovra quai?»

«Probablamain ina mes’uretta.»

«Sche tirai be; jau vom entant a baiver ina cola.»

***

La scolasta: «Jau speresch che jau na traplel mai pli che ti scrivas giu, Lara!»

Lara: «Quai speresch er jau!»

***

«Poss jau dar a Vus in cussegl, signur Robert? Durmi il pli savens pussaivel cun fanestras avertas», di il medi al pazient.

In emna pli tard: «Bun di, signur Robert, co vai, è il mal davent?»

«Na, signur docter, quel è restà. Svanids èn be mia bursa ed il cliniez da mia dunna.»

***

En baselgia engola Fadri las sontgas figuras Maria e Gisep. A chasa las metta el sut il letg e scriva ina brev al bambin: «Sche ti na portas betg a mai in telefonin sin Nadal, na vesas ti mai pli tes geniturs.»

***

Il giast cloma l’ustier: «Ussa hai jau empustà almain diesch giadas in brassà da portg cun giabus e canedels!»

«Stgisai, ma tar questas quantitads dura quai in zichel pli ditg.»

***

Laura sesa davos maisa e bitta enturn senza vulair in magiel suc d’oranschas. Spert di ella: «Ah bab, per quai dun jau in chasti a mamezza!»

«E quel fiss?», dumonda il bab.

Laura ri: «Jau na dastg in’emna betg mangiar legums!»

***

La scolasta giuvna metta ses chapè sin maisa e supplitgescha ils scolars: «Descrivai quest chapè!»

Suenter in mument s’annunzia ina matta: «Scriv’ins snuaivel cun in ‹s› u cun ‹sch›?»

***

Pertge stattan las cicognas sin ina chomma? – Sch’ellas auzassan era quella cupitgassan ellas!

***

La damaun cusseglia la tatta: «Avant ch’ir a scola stuessas ti lavar ils mauns, Karin.»

«Pertge? Jau na m’annunziel en mintga cas betg.»

***

«Mes uffant, ti has danovamain engulà biscuits!», di la mamma en tun sever.

«Na, segiramain betg, mamma!»

«Betg dir manzegnas! Jau poss leger en tes egls che ti als has engulà!»

«Quai èn anc quels dad ier, mamma.»

***

«Ustier, mes plat è bletsch.»

«Na, na, quai è be la schuppa.»

***

Il figl di a ses bab: «Bab, questa giada giavisch jau per l’anniversari ina pistola reala!»

Il bab respunda: «Quai na vegn betg en dumonda. Ti survegns sin il pli ina pistola d’aua!»

Il figl insista: «Jau vuless però ina reala!»

«Na, sapperlot!», cloma il bab. «Tgi crais ti atgnamain che decida en questa chasa – ti u jau?»

Sinaquai il figl: «Ti. Ma sche jau avess ina pistola reala...»

***

Aug Willi fa ina visita tar sia nezza: «Guarda, qua has ti in bel franc nov, perquai che ti es adina uschè chara!»

«Ma aug Willi, quai na fa betg da basegn. Jau fiss era stada cuntenta cun ina veglia, tschuffa bancnota da diesch francs.»

***

Il magister dumonda Paulin: «Pertge èn tut tes quints tut en urden ils ultims dis?»

«Perquai che mes bab è in temp absent.»

***

Trais umens èn avant dretgira.

Il derschader dumonda l’emprim: «Co avais Vus num e tge avais Vus fatg?»

L’emprim: «Jau hai num Fidel ed hai binglà il crap.»

Il derschader: «Quai n’è betg nausch. Vus dastgais ir.»

El guarda sin il segund.

Quel di: «Jau hai num Francestg ed hai bittà il crap en l’aua.»

Il derschader suspira e di: «Vus dastgais ir.»

Lura dumonda el il terz: «E co avais Vus num e tge avais Vus fatg?»

«Jau hai num Crap...»

***

Magister: «Duas giadas dus è tuttina sco quatter, trais giadas trais è tuttina sco nov – ma quant è deschset giadas deschnov?»

Sinaquai scutina in scolar: «Quai è tipic! A las dumondas levas dat el sez resposta, e tar las dumondas pli difficilas stuain nus savair il resultat.»

***

«Oz sun jau stà super», raquinta il profi da ballape loschamain a sia dunna. «Jau hai fatg dus gols.»

«Propi grondius. E cun tge resultat è il gieu ì a fin?»

«1:1.»

***

A maisa: «Quantas giadas hai jau ditg che ti na dastgas betg traplignar cun ils pes. N’has ti naginas ureglias?»

«Ma tschert che jau hai. Ma vuls ti che jau traplignass cun las ureglias?»

***

«Jau sun il giuven da quatter uffants ed hai adina stuì parter la vestgadira da mes fragliuns!»

«Quai n’è bain betg uschè nausch.»

«Bain! Jau sun il sulet mat.»

***

Onda Marlena scriva ina brev. Ella scriva fitg plaun. Ida la dumonda: «Pertge scrivas ti uschè plaun?»

«Sas, mes uffant, questa brev è per mes nev Fadri. Quel ha be set onns e na sa betg leger svelt.»

***

Magistra: «Jau tagliel ina primbla en quatter tocs. Suenter prend jau davent quests quatter tocs. Tge resta enavos?»

«In cros.»

***

«Pos ti dir a mai tge uras ch’igl è?», dumonda in um l’uffant.

«Ma gugent, en diesch minutas èsi las tschintg.»

«Jau na vi betg savair las quantas ch’igl è en diesch minutas, jau vi savair las quantas ch’igl è ussa!»

***

«Signur plevon, oz hai jau guardà en il spievel e pensà: wow, sun jau ina bella! È quai putgà?»

«Na. Fallar è uman.»

***

Fredi è sa taglià en in det. Sang cula e Fredi crida snuaivlamain. La tatta al conforta: «Il char Segner vesa tut e guarescha quai spert.»

Fredi smetta immediat da cridar, suspira e dumonda: «Stoss jau ir si u vegn el engiu?»

***

Tge di è il pli impurtant per ils funcziunaris? – Ils 31 da mars: la sien d’enviern va a fin e la stancladad da primavaira cumenza!

***

En il bus fullanà dumonda ina dunna attempada in giuvenot che sesa sin ina sutga: «Poss jau offrir a Vus mia plazza da star en pe?»

***

Carl sbragia: «Jachen, ti es in chamel!»

«Ti es anc in pli grond chamel!», sbragia Jachen enavos.

Bab disturba quest sbragizi: «Avais vus emblidà che jau sun era en questa stanza?»

***

La mamma va cun ses figl tar il medi.

«Voss figl ha survegnì in virus», di il medi.

La mamma: «Quai è impussibel, nus n’avain gnanc internet!»

***

Signur Tgutget arriva en la biblioteca e di al bibliotecari: «L’emna passada hai jau emprestà in cudesch da Vus. Quai è stà il pli lungurus cudesch che jau hai legì insacura. L’istorgia era debla e bler memia bleras persunas figuravan!»

Il bibliotecari surri finamain e di: «Oh, lura stuais Vus esser quel ch’ha prendì cun sai il cudesch da telefon...»

***

En il pierten: in sfratg, rampluniez, sbragir.

«Mamma, has udì, jau crai che bab haja chattà mes segund chalzer da rodas.»

***

«Tge mastegias?»

«In schlogn.»

«Al bitta davent!»

«Quai na va betg. Quel m’ha mes ami emprestà.»

***

In viagiatur dumonda il chauffeur da taxi: «Quant custa il viadi fin a la staziun?»

«Deschdotg francs», respunda il chauffeur.

«E quant custan las duas valischs?»

«Quellas na custan nagut.»

«Lura faschain uschia: prendai mias valischs ed jau chamin a pe a la staziun.»

***

Il pitschen Giuli dumonda tut agità: «Bab, bab, nua è l’Africa?»

Il bab distract sco adina: «Betg idea, tia mamma ha fatg urden.»

Indicaziuns bibliograficas

Diversas funtaunas. Sgnoccas. Tut ils dretgs d’autur(a) / chasa editura resalvads. Ediziun epub: www.chattà.ch (2013).